מטרת נוצות הזכר המפוארות הוא להרשים את הנקבות. הוא עוף פוליגמי המחפש בעונת הרבייה נקבות רבות אך הוא איננו עוזר להם לטפל בקן, בביצים או באפרוחים. הוא מצוי בטבע על קרקעית היערות ההרריים של הונשו, שיקוקו וקיושו. מזונו של פסיון זה הוא מפרוקי-רגליים כמו חרקים, שורשים, זרעים ועלים. הוא נוטה לנוע על הקרקע ומעופף רק בעת סכנה.
תת-מינים.
ישנם 5 תת-מינים של השובל, המתאפיינים בנוצות בעלות גוונים כהים יחסית על פי תפוצתם:
אוזני חום
אָזְנִי חוּם (שם מדעי: Crossoptilon mantchuricum) הוא מין עוף קרקעי ממשפחת הפסיוניים המצוי רק ביערות ההר של צפון סין סביב מחוז שאנשי.
האוזני הוא עוף באורך 96–100 ס"מ ובעל נוצות אפורות-כחולות עם כנפיים אפורות, זנב לבן מעוטר כמו זנב טווס ורגליים אדומות קטנות. הצוואר כחול כהה והפנים אדומות עם עיניים צהובות קטנות, "כיפה" שחורה וסביב הפנים נוצות בולטות לבנות המשתרעות מתחתית המקור עד לאחורי הראש, כציצות בולטות והם הקנו לעוף את שמו, עקב מראם דמוי האוזניים.
פסיון זה מצוי רוב זמנו על קרקע היערות של צפון סין ומחטט בחיפוש אחרי שורשים, פקעות וצמחייה אחרת. בחורף הוא מגוון גם בחסרי חוליות ולעיתים יורד לאזורים נמוכים ושופעים יותר. עונת הרבייה שלו חלה בין סוך יולי לאוקטובר ואז הזכרים מפזזים וקוראים בקול. הם גדולים יותר מהנקבות ואינם עוזרים להם ברבייה. הנקבות מקננות בין הסבכים ומטילות 5–8 ביצים הבוקעות תוך 28 יום. הצעירים ניזונים בעיקר מחרקים.
הפסיון פגיע בטבע (החבר הפגיע ביותר בסוגו) והוא נחשב למין מוגן בסין האסור לציד. הסיבות לפגיעותו הם: ציד לא חוקי, אובדן בית גידולו וכריתת יערות גדולה.
ברווז שורק לבן-פנים
ברווז שורק לבן-פנים (שם מדעי: "Dendrocygna viduata") הוא מין של ברווז שורק המצוי בטבע באפריקה שמדרום לסהרה וכן באמריקה הדרומית באזורים הטרופיים. הוא מצוי כמין פולש גם בפלורידה אליה הופץ בידי האדם.
מאפיינים.
אורכו של ברווז זה 43–48 ס"מ עם מוטת כנפיים הקרובה ל-90 ס"מ. משקלו הממוצע 500–800 גרם. הברווז בעל חזה בצבע ערמוני עם כנפיים כתומות-חומות כהות עם קצוות שחורים, זנב קצר בצבע שחור ובטן אפורה משורטטת בשחור. הצוואר של הברווז שחור והראש לבן עם עיניים שחורות ומקור רחב ושחור למעט הקצה. לברווז רגליים וצוואר ארוכים ובמראם הם דומים לאווזים אך אינם קרובים מבחינה טקסונומית. שני הזוויגים דומים מאוד והצעירים גם דומים אך בעלי נוצות פרועות ואפורות יותר.
הברווז מצוי באגמים, גדות נהר ואזורים עשבוניים שונים ברחבי אפריקה ואמריקה הדרומית. הברווז רועה לעיתים קרובות בקהילות שלעיתים מגיעות לאלף פרטים. הוא ניזון בעיקר מעשב, דגניים וצמחי מים אך גם מרכיכות ועוד חסרי חוליות.
הברווז מקנן על הקרקע בקרבת המים אך לעיתים גם על ענפי עצים ובקן הנקבה מטילה 8–12 ביצים הבוקעות תוך 26–28 ימים. הברווזים הצעירים נעים במהירות אל תוך המים.
ברווז קיטור מגלני
ברווז קיטור מגלני (שם מדעי: Tachyeres pteneres) הוא מין ברווז לא מעופף ממשפחת הברווזיים החי בדרומה של אמריקה הדרומית בדרום צ'ילה לאורך החופים וכן בארכיפלג צ'ילואה וארץ האש, בקצה הדרומי של אמריקה הדרומית.
מין זה הוא הגדול מבין ברווזי הקיטור. הוא מגיע לאורך 65–84 ס"מ, למוטת כנפיים של 85–110 ס"מ ולמשקל של 3.5-7 ק"ג, כאשר הזכרים מעט יותר גדולים מהנקבות אך דומים להם במראה. מוטת הכנפיים של הברווז קצרה מכדי לאפשר לו לעוף אך הם עוזרים לו לחתור במהירות במים. צבעו אפור-כחול עם נקודות לבנות לאורך הגוף. הרגליים והמור הגדול כתומים ובולטים והראש כהה מעט משאר הגוף. העיניים שחורות ומוקפות בטבעת לבנה שמאחורה יוצרת פס הנמשך עד אחורי הראש. קצוות הכנפיים לבנים כך גם הזנב.
הברווזים חיים סביב החופים או אגמים קטנים ברחבי תפוצתם. תפריטו של הברווז מתבסס על מזון מהחי אותו הוא תופס מתחת למים. הוא ניזון מסרטנים שונים, רכיכות ימיות ומדגים. בעונת הרבייה הוא יאכל חלזונות, חרקים, שטצדאים ושווה-רגלאים. הזכרים אגרסיביים מאוד בעונת הרבייה ויגרשו כל פולש המתקרב לשטחם, אם כי בעונות אחרות יתקהלו לצד עופות מים אחרים. הם מקננים בצמחייה עבה בקרבת המים, לעיתים בקנים טבעיים או בנקרות נטושות של פינגווינים. הנקבה מטילה 4–11 ביצים הבוקעות אחרי 28 עד 40 יום. הצעירים גדלים לצד הוריהם ומתחילים לשחות לאכול מגיל צעיר בכוחות עצמם. הם מגיעים לבגרות מינית בגיל שנתיים עד שלוש.
לברווזים הצעירים או הביצים ישנם מספר טורפים: שחפיים, חמסניים, קרקרים, יסעורי ענק ושועלים. לברווזים הבוגרים ישנם מעט טורפים.
השמן והרזה (סרט)
השמן והרזה (באנגלית: Stan &amp; Ollie) הוא סרט ביוגרפי דרמטי קומי בבימויו של ג'ון ס. ביירד על פי תסריט מאת ג'ף פופ. הסרט מבוסס על השנים המאוחרות בחייהם של הצמד הקומי לורל והארדי, ומככבים בו סטיב קוגן בתפקיד סטן לורל וג'ון סי. ריילי בתפקיד אוליבר הארדי. הסרט הוצג לראשונה באוקטובר 2018 בפסטיבל הסרטים של לונדון. הסרט יצא בארצות הברית ב-28 בדצמבר 2018 ובבריטניה ב-11 בינואר 2019.
הסרט מתמקד בפרטי היחסים האישיים של הצמד הקומי, תוך הצגת יציאתם לסיבוב הופעות באולמות מיוזיק הול ברחבי הממלכה המאוחדת ואירלנד במהלך 1953, זאת במקביל למאמצם ליצור סרט קולנוע נוסף בכיכובם.
בטקס פרסי גלובוס הזהב ה-76 ריילי היה מועמד לפרס השחקן הטוב ביותר בסרט קומי או מוזיקלי. בטקס פרסי האקדמיה הבריטית לקולנוע ה-72 הסרט מועמד בשלוש קטגוריות, ביניהן פרס הסרט הבריטי הטוב ביותר, והשחקן הטוב ביותר בתפקיד ראשי (עבור סטיב קוגן).
תקציר העלילה.
בשנת 1937, במהלך צילומי הסרט "אי שם במערב" בכיכובם של השמן והרזה, סטן לורל מסרב לחדש את החוזה שלו עם המפיק האל רוץ', מאחר שהוא סבור כי לצמד מגיע תגמול כספי גבוה יותר. אוליבר הארדי, עם זאת, מחליט שלא לעזוב את רואץ' ואף משתתף לצידו של הארי לנגדון בסרט "זנוביה". ללא הארדי, אולפני פוקס המאה ה-20 מסרבים להחתים את לורל, שמרגיש נבגד.
בשנת 1953, הצמד הקומי יוצא לסיבוב הופעות באולמות מיוזיק הול ברחבי הממלכה המאוחדת ואירלנד, זאת במקביל למאמצם ליצור סרט קולנוע נוסף בכיכובם, עיבוד קולנועי קומי לרובין הוד. יחסי ציבור גרועים בבריטניה, תחת ניהולו של המפיק ברנרד דלפונט, מובילים להופעה של הצמד באולמות כמעט ריקים מאדם, ונראה כי דלפונט מתעניין יותר בכוכב העולה נורמן וויזדום. עם זאת, לאחר שדלפונט מארגן מספר הופעות פומביות של השניים, המופע זוכה לפרסום וכתוצאה מכך הקהל ממלא את האולמות.
במהלך סיבוב ההופעות, סטן ממשיך לדרבן את הארדי להמשיך לכתוב את התסריט לסרט אודות רובין הוד, תוך שהוא מנסה ללא הצלחה ליצור קשר עם המפיק בלונדון באמצעות הטלפון. כאשר סיבוב ההופעות מגיע ללונדון, סטן מגיע אל משרדו של המפיק, ומתבשר שהפרויקט בוטל משום שהמפיק לא הצליח לגייס את הכספים הדרושים להפקתו. סטן לא מגלה זאת להארדי, והשניים ממשיכים יחד בכתיבת התסריט.
אל סיבוב ההופעות של הצמד מצטרפות נשותיהם, אידה לורל (נינה אריאנדה) ולוסיל הארדי (שירלי הנדרסון), ושני הזוגות מתאכסנים במלון סבוי. במהלך מסיבה לכבודם, לאחר ערב פתיחה מוצלח בלונדון, מתח מתגלה בין שתי הנשים, ובהמשך - לורל והארדי מתעמתים זה עם זה אודות האירועים שהתרחשו בשנת 1937 ושתוארו בפרולוג של הסרט. לאחר הוויכוח, אוליבר עוזב בזעם את המסיבה, ואשתו ממהרת להצטרף אליו.
למרות המתח שביניהם, הם ממשיכים להגיע לאירועי היחצ"נות השונים של סיבוב ההופעות שלהם, לרבות השתתפות בתחרות יופי בוורת'ינג. לפני התחרות, אוליבר מסרב לדבר עם סטן, למרות ניסיונותיו של האחרון. כאשר מגיע רגע ההכרזה על הזוכה בתחרות, אוליבר מתמוטט מהתקף לב ורופאו מצווה עליו לנוח במיטתו. כאשר נודע להם שאוליבר לא יוכל להמשיך בסיבוב ההופעות, דלפונט מציע שקומיקאי אנגלי מקומי יתפוס את מקומו של אולי. סטן מגיע לבקר את אולי, שמודיע לו על כוונתו לפרוש ולשוב לארצות הברית עם אשתו בהקדם האפשרי. השניים מתפייסים.
בליל המופע הבא, סטן מבין שזה יהיה בלתי אפשרי מבחינתו לעבוד עם מי שדלפונט שכר להחליף את אולי, והוא מבטל את המופע. הוא משוחח עם אשתו, ומספר לה על כוונתו לבטל את סיבוב ההופעות, ולשוב לאמריקה. בעודו אורז לעזוב, אל חדרו של סטן מגיע אולי, שמודיע לו שהחליט להמשיך עם סיבוב ההופעות, בניגוד לעצת רופאיו. שני הזוגות שטים יחד לאירלנד, ובמהלך הנסיעה סטן מודה בפני אולי שהסרט שעליו הם עובדים לא יופק. הצמד מגיע לאירלנד, מתקבל בברכה וממשיך בסיבוב ההופעות למרות בריאותו של אולי.
הסרט מסתיים עם אפילוג, שבו נכתב כי סיבוב ההופעות הזה היה הפעם האחרונה שהצמד עבד יחד. בריאותו של אוליבר המשיכה להתדרדר לאחר מכן, והוא נפטר בשנת 1957. לאחר מותו, סטן סירב לעבוד עם קומיקאים אחרים ופרש אף הוא, עד למותו שמונה שנים לאחר מכן, בשנת 1965. במהלך שמונה שנים אלו סטן המשיך לכתוב מערכונים עבור לורל והארדי.
הפקה.
פיתוח.
בינואר 2016 פורסם כי ג'ון סי. ריילי וסטיב קוגן יגלמו את הצמד השמן והרזה בסרט ביוגרפי שיבויים על ידי ג'ון ס. ביירד. הסרט נכתב על ידי ג'ף פופ, שכבר שיתף פעולה בעבר עם קוגן בכתיבת התסריט לסרט "פילומנה", עליו היו השניים מועמדים לפרס אוסקר לתסריט המעובד הטוב ביותר. פופ תיאר את הצמד כ-"גיבוריו".
צילומים.
שלב הצילומים בממלכה המאוחדת החל באביב 2017. הצילומים התקיימו בדאדלי שבמערב המידלנדס, אנגליה, כמו גם בברמינגהאם, בהייז ובבריסטול שבדרום-מערב אנגליה. כמו כן, נעשה שימוש בלוקיישנים שונים לאוך מסילת הרכבת שבלסטרשייר.